פיט בוטיג'ג'

פיטר פול מונטגומרי בּוּטֵיגֶ'ג' (באנגלית: Peter Paul Montgomery Buttigieg, הגייה: ; נולד ב-19 בינואר 1982) הוא פוליטיקאי אמריקאי, שכיהן כמזכירהּ ה-19 של מחלקת התחבורה של ארצות הברית, בין השנים 2021–2025. בשנים 2012–2020 כיהן כראש עיריית סאות' בנד שבאינדיאנה. במהלך הבחירות המקדימות לנשיאות ב ב-2020 התמודד למועמדות מפלגתו, ועל אף שזכה באספות הבחירה באיווה, פרש ב-1 במרץ 2020 מהמירוץ הנשיאותי והביע את תמיכתו בג'ו ביידן כעבור יממה. הוא הומו גלוי והמתמודד לנשיאות השני משתי המפלגות הגדולות שמשתייך לקהילת הלהט"ב (הראשון הוא פרד קרגר) והראשון שהוא חבר בקבינט של ארצות הברית.

ביוגרפיה
בוטיג'ג' נולד בעיר סאות' בנד באינדיאנה. אביו היגר לארצות הברית ממלטה ולמד במטרה להיות כומר ישועי בטרם היגר. הוריו היו פרופסורים באוניברסיטת נוטרדאם בסאות' בנד.

בשנת 2000 סיים בוטיג'ג' בהצטיינות את לימודיו בתיכון הקתולי סנט ג'וזף בסאות' בנד. כתלמיד תיכון הוא זכה בפרס ראשון בתחרות חיבורים ארצית על שם ג'ון פיצג'רלד קנדי המוענקת על ידי ספריית הנשיא קנדי בבוסטון. בוטיג'ג' סיים לימודי תואר ראשון באוניברסיטת הרווארד בהיסטוריה וספרות. בשנת 2005, לאחר סיום לימודי תואר ראשון הוענקה לו מלגת רודס ובשנת 2007 סיים בהצטיינות לימודי תואר נוספים במדעי הרוח והחברה באוניברסיטת אוקספורד. לאחר סיום לימודיו ועד לשנת 2010 עבד כיועץ בתאגיד מקינזי. בשנת 2009 סיים הכשרתו כקצין מילואים בסוכנות המודיעין של צי ארצות הברית. הוא שרת כקצין מודיעין במילואים עד לשנת 2017 ובמסגרת שרותו נשלח בשנת 2014 לאפגניסטן לשמונה חודשים. סיים את השירות בדרגת לוטננט (סגן).

שימש כראש עיריית סאות' בנד מינואר 2012 עד ינואר 2020. כאשר נבחר הוא היה ראש העיר הצעיר ביותר בארצות הברית שנבחר לנהל עיר בת יותר מ-100,000 תושבים. במהלך מסע הבחירות שלו לראשות העיר, בשנת 2015, יצא מהארון ונבחר שנית לתפקיד ראש העיר, כאשר זכה ביותר מ-80% מקולות המצביעים.

ב-23 בינואר 2019 הכריז על התמודדותו לנשיאות ארצות הברית בפריימריז הדמוקרטים 2020, והצהיר שהוא היחיד אשר יביס את דונלד טראמפ. ב-14 באפריל 2019 השיק באורח רשמי את מסע הבחירות הנשיאותי שלו.

באספות הבחירה באיווה הגיע למקום הראשון, וב סיים במקום השני אחרי ברני סנדרס, ואף על פי שלא זכה במרב קולות הבוחרים בפריימריז זה, בוטיג'ג' זכה במספר הרב ביותר של צירים בפריימריז זה. עם התחזקותו של ג'ו ביידן אחרי הפריימריז בקרוליינה הדרומית החל לדעוך מסע הבחירות של בוטיג'ג', וב-2 במרץ 2020 הודיע בוטיג'יג על פרישתו מהמירוץ הנשיאותי.

ב-15 בדצמבר 2020 הכריז ג'ו ביידן, הנשיא הנבחר של ארצות הברית, כי בכוונתו למנות את בוטיג'ג' למזכיר התחבורה של ארצות הברית. המינוי אושר בסנאט בפברואר 2021 ברוב גדול.

בוטיג'ג' התחתן עם צ'אסטן גלזמן בשנת 2018 בטקס נישואים של זוגות מאותו המין. באוגוסט 2021 סיפר בוטיג'ג' כי הם הפכו להורים, ובספטמבר 2021 פרסמו תמונות עם ילדיהם, זוג תאומי אחווה.

 עמדות 
בוטיג'ג' רץ על בסיס מצע ליברלי ובו תמיכה בזכויות להט"ב, מעבר לאנרגיה מתחדשת וביטול חבר האלקטורים.

בוטיג'ג נמנה עם האגף אוהד ישראל במפלגה הדמוקרטית, מתנגד לבנייה בהתנחלויות. לדעתו האחריות למצב ההומניטרי ברצועת עזה מוטלת על חמאס. כמו כן הוא רואה בישראל שותפה אסטרטגית החולקת ערכים משותפים. בוטיג'ג' תומך בפתרון שתי המדינות לשני עמים, בעימות בדרום קרוליינה לקראת הפריימריז לבחירות לנשיאות ארצות הברית ב-2020 תקף ברני סנדרס את מדינת ישראל והוא בתגובה הגן על המדיניות הישראלית.

באוגוסט 2019 פרסם תוכנית להרחבת שירותי בריאות הנפש, עם דגש על לחימה בהתמכרויות.

בנוסף לכך הוא מתח ביקורת על החלטתו של הנשיא טראמפ להוציא את הכוחות האמריקאים בסוריה (ששהו שהם בניסיון לגרום ליציבות אזורית במהלך מלחמת האזרחים שנערכת במדינה), לטענתו החלטה זו נתנה לכוחות הטורקים "אור ירוק" לביצוע הפלישה הטורקית לכורדיסטן הסורית.

קישורים חיצוניים



 בוטיג'ג' באתר ראש עיריית סאות' בנד


הערות שוליים

קטגוריה:אמריקאים ילידי אינדיאנה
קטגוריה:אמריקאים ממוצא מלטזי
קטגוריה:ראשי עיריות באינדיאנה
קטגוריה:פוליטיקאים להט"בים אמריקאים
קטגוריה:מועמדים בבחירות המוקדמות מטעם המפלגה הדמוקרטית לנשיאות ארצות הברית
קטגוריה:בוגרי אוניברסיטת הרווארד
קטגוריה:בוגרי אוניברסיטת אוקספורד
קטגוריה:זוכי מלגת רודס
קטגוריה:מועמדים לנשיאות ארצות הברית ב-2020
קטגוריה:מזכירי התחבורה של ארצות הברית
קטגוריה:פוליטיקאים הומוסקסואלים
קטגוריה:פרוגרסיביים אמריקאים
קטגוריה:חברי הקבינט של ארצות הברית בממשל ג'ו ביידן
קטגוריה:אמריקאים שהופיעו ברשימת טיים 100 נקסט
קטגוריה:אנשי צבא להט"בים
קטגוריה:עובדי מקינזי ושות'
קטגוריה:אמריקאים שנולדו ב-1982